ปกติผมวิ่งออกกำลังกาย 5 วัน พัก 2 วัน ใน 1 สัปดาห์ โดยวิ่งระยะทาง 9-10 กม.ใช้เวลาประมาณ 1.10 ชม.ก่อนวิ่งได้วอร์มร่างกายประมาณ 15 นาที อาทิตย์ที่ผ่านมาได้หยุดวิ่งไป 5 วัน ก็เริ่มวิ่งใหม่ โดยวิ่งเบาๆ เท่านั้น ระยะทางสั้นๆ พอจะหยุดก็ลองวิ่งแรงดู ปรากฎว่าเจ็บและชาบริเวนกล้ามเนื้อน่องและเข่าซ้าย จนต้องหยุด วันต่อมาเวลาเดินและวิ่งเบาๆก็ไม่มีอาการดังกล่าว แต่พอวิ่งปกติได้ประมาณ 6 กม.ก็มีอาการเจ็บและชาบริเวนกล้ามเนื้อน่องและเข่าเหมือนเดิม เวลาลงบันไดถ้าใช้แรงขาซ้ายก็มีอาการดังกล่าว ผมอยากเรียนถามว่าผมต้องดูแลตัวเองอย่างไรบ้าง และ หากใช้ยาผมต้องใช้ยาหรืออาหารเสริมอะไรบ้าง ขอบมากครับ
สวัสดีค่ะ อาการเจ็บและชาบริเวณกล้ามเนื้อน่องดังกล่าวมานั้น อาจมีสาเหตุจาก-กล้ามเนื้ออักเสบจากการใช้งาน เป็นลักษณะปวดเมื่อย สัมพันธ์กับการใช้งาน ในช่วงที่อักเสบถ้าใช้งานกล้ามเนื้อมัดนั้นก็จะปวด-มีอาการปลายประสาทอักเสบ มักเป็นปวดแบบจี๊ดๆ เป็นมากขึ้นเมื่อมีการไปกดทับตำแหน่งที่มีเส้นประสาท-รับประทานยาที่มีการทำให้ปวดกล้ามเนื้อ เช่นยาลดไขมันบางชนิดจากประวัติก็ดูมีการใช้งานชัดเจน น่าจะเป็นกล้ามเนื้ออักเสบจากการใช้งานค่ะ ซึ่งเป็นโรคที่ไม่อันตราย แต่จะเป็นๆหายๆ และอาการจะดีขึ้นได้ก็ขึ้นกับการปฏิบัติตัวด้วยค่ะ คือควรหลีกเลี่ยงการใช้งานกล้ามเนื้อมัดนั้นๆในช่วงที่มีการอักเสบ อาจจะงดการออกกำลังหรือการนั่งทับไปก่อน รับประทานยาแก้ปวด หรือยาแก้อักเสบที่ไม่ใช่สเตียรอยด์เพื่อบรรเทาอาการ ไม่จำเป็นต้องรับประทานอาหารเสริมใดๆ หากสามารถรับประทานอาหารได้ครบ 5 หมู่ตามปกติหากพักการใช้งานแล้วอาการไม่ดีขึ้น ปวดมากขึ้นเรื่อยๆ จนใช้ชีวิตประจำวันไม่ได้ มีปวดเหมือนไฟช็อต มีขาอ่อนแรงร่วมด้วย ควรไปพบแพทย์เพื่อตรวจเพิ่มเติมค่ะ